**ХОРОТ:** аудио

1.

**ЕДИ**

Љубопитни сте, фала богу. Сакате да знаете кој сум јас? Сакате да ми ги дознаете тајните?

**ШЕРОН**

Темни очи. Некои луѓе ги викаат црни очи.

**ЕЛИНОР**

Прилично темни подочници. Мислам дека природно сум таква, немам проблеми со спиењето,

едноставно такви се.

**МЕЛ**

Претемно кафени, скоро црни.

**ДЕНИЗ**

Обликот на очите ми е како на мајка ми. Но не и бојата бидејќи мајка ми имаше кристално сини очи.

**КЕРИ**

Во очите си ја препознавам ќерка ми, иако бојата на нејзините очи е како на татко ми. Во очиве си го гледам син ми, но бојата на неговите очи е како на мајка ми. Моите се скроз поинакви.

**ЕДИ**

Јас сум тивок како татко ми... и се смеам ко мајка ми.

**ЛИНДА**

Духови во огледалата. Секое утро ја гледам устата на мојот стар татко како се отвора заедно со четката за заби.

**ЕДИ**

Што гледаш?

**МЕЛ**

Темна кожа. Обоена. Црна,

**ТОКВИР**

Татко ми е роден во Кашмир, така што ја сум пола Кашмирец- пола Пакистанец, роден во Британија.

**ДЕНИЗ**

Јас сум Британка, дете на британски родители, обајцата родени во Бирмингем.

**КЕРИ**

Моите предци живееле во Велс, Шкотска и Англија, уште пред повеќе од илјада години. Дали тоа ме прави поБританец од некои доселеници од генерацијата Виндраш, на пример? Па, не би рекол.

**ЕДИ**

Нигериец, Ганец, Португалец. А, и не заборавиме- Британец.

**ЕЛИНОР**

Бела ко млеко. И најчесто за луѓето сум најбледоликата личност што некогаш ја виделе.

**ЛИНДА**

Тапа е да си Британка. Особено Англичанка.

**ЕЛИНОР**

Бидејќи не е нешто со коешто можеш да се гордееш.

**ГОРДОН**

Јас сум само Англичанец, колку што можам да заклучам вака историски гледано.

**ШЕРОН**

Со африканско потекло. Барбадијанец, Португалец, Шкот, Индијанец и Британец.

**ЏЕЈН**

Јас сум Англичанка. Беж- розевка.

**МЕЛ**

Ако сега треба да штиклирам, ќе изберам црна Британка.

2.

**ШЕРОН**

Да, да, само зашто кожата му има друга боја. Мислам, ништо не правел, само си одел по улица накај дома. Ви текнува... што значи дека се работи само за претпоставка околу тоа што тие мислеле дека била неговата намера. Јас најчесто велев „Не се карај со никого. Ако не почнеш прв, барем ќе го имаш тој џокер и ќе можеш да кажеш дека ти не си почнал прв. Ама штом почнеш да кажуваш и да правиш нешто, тогаш, јасно е дека тоа ќе води кон нешто друго.“

**ЕЛИНОР**

Знаете, кога во училиште ви предаваат за нацистите и фашизмот и за борбата на суфражетките, сите битки што се воделе низ историјата, така само ги слушате наставниците и си велите, „Па добро, бе, како воопшто некој дозволил ова да се случи некогаш? Како така луѓето само си стоеле настрана и дозволувале фашистите да убиваат луѓе, да поттикнуваат геноцид, болка, мизогинија, расизам, хомофобија? И си велите на себеси, се смешкате под мустаќ, „Е јас ќе бев на правата страна на историјата.“ И после излегувате надвор во светот и гледате што се’ се случува. И не можете ништо да направите околу тоа.

**ЕДИ**

Што гледаш?

**ЛИНДА**

Друг град, некаде во САД. Наредени 30 полицајци, целосно опремени за протести, наоружани, со шлемови, забарикадирани, обложени со тешка црна кожа, пластика, одела отпорни на куршуми среде жештина во летен ден. Формираат ред кој стои очи в очи со една млада црна жена преку еден асфалтиран пат.

**МЕЛ**

Таа стои таму во летен фустан со гол грб. Зјапаат застанати во нивните маички со кратки ракави.

**ТОКВИР**

Таа гледа само право пред sebe. Сосема приземно, смирено и прибрано.

**ЕДИ**

Стои така прилично спокојно. Фокусирана е. Блажена. Главата горе, грбот исправен.

**МЕЛ**

Изгледа пркосно и гордо што ја претставува каузата.

**ЕЛИНОР**

Знае точно за што се бори.

**ЛИНДА**

Носи златен накит. Синџири околу вратот и еден масивен часовник виснат на рачниот зглоб. На човека да му се причини дека и пукнатината во асфалтот е синџир.

**ЕЛИНОР**

Во позадината стојат луѓе кои зјапаат иако стојат оддалечени.

**ЕДИ**

Новинари од дневни медиуми.

**МЕЛ**

Се чувствува некакво затишје пред бура.

**ШЕРОН**

Но таа само си стои таму и изгледа ко да е неподвижна.

**ЛИНДА**

Рацете напред, дланките горе.

**ЕЛИНОР**

Таа е статуа.

**ЛИНДА**

Гледа баш право во двајцата полицајци кои брзо трчаат кон неа во случај да реши да- што?

**МЕЛ**

Ми пројде само како мисла во главата. И сега стојам среде улицата очи в очи со полицијата.

**ТОКВИР**

Во нивните оклопи, шлемовите. Робокап.

**КЕРИ**

Доста сигурна опрема за протести и заштитна опрема, иако нема никакви ознаки на неа.

**ЛИНДА**

Таа не се помрднува, стои простум како и полицијата, секој од нив во црните оклопи изгледа двојно поголем од неа. Ги пружиле рацете кон неа.

**ТОКВИР**

Стој таму, назад, назад. Не оди напред. Не оди напред. Не оди напред. Им веруваш воопшто на цајканите?

**МЕЛ**

Достоинството ми е на прво место. Што е многу, многу е. Смачено ми е да гледам како ми ги убиваат црните браќа и смачено ми е од неправди.

**ЛИНДА**

Посегаат со рацете, но не допираат, бели пластични лисици се мавтаат лево- десно.

**ЕДИ**

Набилдани, здраво- истренирани полицајци на терен.

**ЛИНДА**

Зјапнале, држат дистанца и гледаат молкум.

**ЕЛИНОР**

Ние сме тие што стојат од страна.

**ТОКВИР**

Еден стои надесно, ја испружил раката.

**ЛИНДА**

Сите се фаќаат за оружјето и со марш ја враќаат назад кон полициската колона.

**ЕЛИНОР**

И ништо не може да се направи.

**ЛИНДА**

Патот е расчистен. Пречката е отстранета.

**МЕЛ**

Ја уапсија и потоа ја пуштија без обвиненија, ама да се работеше за црн маж, верувам дека приказната ќе беше сосема поинаква.

4.

**ШЕРОН**

Па не треба многу... Бидејќи кога син ми бил помал, и за ова самата јас дознав неодамна, ми кажа дека постојано го застанувале и го претресувале. И не знаев за ова до скоро. Сега, си ги воспитав децата вака- ако некој полицаец, ако некој те застане, не расправај се. Не кажувај ништо. Само прави како што ќе ти речат, за да не западнеш во неволја. И така си ги воспитав децата. Ама баш скоро дознав дека ги застанувале и ги претресувале. И не знаев ништо околу тоа.

**ЕДИ**

Зошто да мора да бидеш учтив кога можеш да застанеш и по десетти пат, така. И такви некои работи...

**ШЕРОН**

Бидејќи ако не си учтив, тогаш ќе западнеш во поинаква ситуација. Тоа е проблемот. Ете тоа е проблемот. И само поради тоа што кожата ти е во друга боја.

**ЕДИ**

Во право си, ако го свртиш другиот образ нема да западнеш во неволја. Но од друга страна, ако те застанат по 10ти, 15ти, 20ти пат зар не е сосема нормално што луѓето реагираат ко што реагираат некогаш?

**ШЕРОН**

Па се фрустрираат, да. Јас така гледам на тоа. Но, во секој случај, те вади од такт тоа дека мораш така да постапиш. Тотално те вади од такт. Фрустрирачки е. Зошто јас, зошто баш јас морам да му кажам на син ми „само пази кога излегуваш, знаеш, не сакам вечер да одам во полициска станица и не сакам да дознаам дека те претепале во станицата“ како што знам за неколку мои пријатели.

**ЛИНДА**

Тоа не е разговор што треба да се води со деца.

**ШЕРОН**

Да, баш така. Не би требало така да зборувам, ама некако чувствуваш дека мораш. Знаеш, чисто за син ти безбедно да се врати дома.

5.

**ЕДИ**

Што гледаш?

**МЕЛ**

Црно-бела слика од шест црни мажи кои се застанати и претресувани од полицијата. Личи како да е во Америка според ознаките на рамото на полицаецот што стои напред. Петорица од црните мажи се потпрени на ѕидот во испружена положба, на стомак, со раздвоени нозе и на едниот му се врши претрес. Десната рака на полицаецот е во задниот џеб на мажот, а во другата држи пушка. Во позадината има две црни жени. И уште еден полицаец белец. Една од црните жени ја ставила раката на главата, изгледа доста вознемирено од ситуацијата. Веројатно ова е уште едно од застанувањата што ги просведочила дента. А овие шест црни мажи веројатно ништо не правеле, само си дремеле на улица, се дружеле, но полицијата ги претресува и најверојатно не им наоѓа ништо.

6.

**ЕДИ**

„Угнетуван: предмет на суров и авторитативен однос.“ Ако ја користиме оваа дефиниција, тогаш морам да кажам дека не сум бил угнетуван. Но ако разгледаме некакви алтернативни дефиниции, „безмилосен, неправеден однос или употреба на моќ, често под маската на авторитет или културна надмоќ. Угнетувањето може да биде од отворен или од затворен тип, во зависност од тоа како е спроведено во пракса“, тогаш би можел да кажам дека да. „Не вечерва, сине.“ “Може да ја видам возачката?“ „Аха, трети степен.“ „Да, знам дека си добар менаџер, ама мислам дека не е добра идејата да те стават на функција во тој дел од државата, таму не се толку отворени како кај нас.“ „Еј, дечки, пазете го акцентов на типов“, вели еден австралијанец додека нарачувам пијачка во еден бар во Мелбурн.

**ДЕНИЗ**

Нешто се имаше случено во класот и сега навистина не можам да се сетам што точно беше тоа. Но на некој начин, сите бевме вовлечени во тоа, изгледа. Ама мене ме издвоија и ме испратија во Ковентри и никој не ми правеше муабет којзнае колку време, не се сеќавам. Ми се чинеше дека поминаа недели. Но небитно е дали беше толку долго или не, не знам. Мислам дека поради некаква чудна причина, така беше поради мојот акцент. Па, така си мислев. Но можеби не сум во право.

**МЕЛ**

Морав многу добро да размислам кога сум се почувствувала угнетено или некој да имал предрасуди за мене. И единствениот пат на кој ми текнува, или неколку такви примери, е во училиште бидејќи бев единственото црно девојче во генерацијата и не бев поканета на роденденска забава. Се чувствував изолирано. Но како што вели мајка ми, на школо се оди за да се учи, а не за да се тераат забави. Единствениот пример кој го паметам е кога ме следеше обезбедувањето низ стоковната куќа. Мислам, имав пари во чантата, дојдена бев да купувам, зошто ме следат? И имаше една прилика кога ја наполнив целата кошничка ама се чувствував толку понижено и угнетено, па само ја оставив кошничката и излегов од продавницата.

**ЕЛИНОР**

Неколку мажи ме имаат допрено без моја согласност, често постари мажи во јавен превоз. Некои мажи ти се дерат. А ако ти не сакаш да им обрнеш внимание, ќе се обидат да те понижат. Морам да испланирам ако решам да се движам во темница навечер, ако си одам дома по вечера во ресторан или од некој клуб или слично. Страв ми е да пешачам кон дома.

**ТОКВИР**

Аплицирав за една позиција во Државното здравствено. Бев многу возбуден, едвај чекав. Се подготвив добро и стигнав таму, покажав колку сум амбициозен, јасно одговорив на прашањата. Штом спомнав дека можам да зборувам на друг јазик, да внесам некакви новини, нови свежи мисли и идеи, и тоа како некој кој застапува една цела група на верници, тие го сменија изразот на лицето и престанаа да се смешкаат. Не ми беше јасно зошто и се почувствував тотално извисен од страна на Државното здравствено.

**ГОРДОН**

„Можете ли да опишете некоја ситуација во којашто сте почувствувале дека некој Ве дискриминира или угнетува?“ Не, не можам да се сетам на некоја таква прилика.

7.

**ЕДИ**

Што гледаш?

**ЏЕЈН**

Многу ја сакам, таа сликата, претпоставувам дека ја имате видено, со една убава девојка со загадочна насмевка. До неа застанала една екстремно-десничарска битанга. Таа си стои опуштено, спокојна. Тој стои исправен ко пушка, здрвен.

**КЕРИ**

Значи, замислете си ја следнава сцена сега- протест во центарот на Бирмингем, група луѓе се собрале заедно пред една од новите екстравагантни згради, оние наградуваните. Стојат пред Библиотеката на Бирмингем, дизајнирана од една меѓународна позната холандска компанија. Демонстрантот гордо носи беџ од некој турчин, Џорџ, знаме што порано ја означувало италијанската држава Џенова, Турчин кој бил прогласен за светец откако сторил чудо и спасил еден Французин, светец кој подоцна бил назначен за заштитник на Кралот Ричард Први за време на Третата крстоносна војна.

**ЕЛИНОР**

Очите на едниот се вперени во очите на другиот, не во телото ниту во лицето. Заедно се загледале во длабочините на очите и остатокот од светот исчезнува. Сега се само тие двајца, затворени во една невидлива орбита. Тој се навалува, мускулите и лигаментите му пиштат од тензија, вилицата му е стегната, очите набрекнати, како рането јаре. Тупаниците стегаат, спремни се за удар, крвта му врие во вените, се насобира крв во непцата. Овој човек е смртоносен отров, тој моли да нападне, да гризне. Денес е дојден овде за да сее омраза кон една тинејџерка што се осмелила да живее во неговата земја, што има различна боја на кожата. Нејзиниот образ секогаш ќе биде почист од неговиот. Таа може да зјапа во очите на некој кој ја мрази само зашто постои и да каже што точно е тој. Расист. Неговото име нема да се памети, но нејзиното ќе остане запаметено. Сафија Кан.

**ГОРДОН**

Сафија Кан се соочува со екстремниот десничар. 8ми април, 2017, во нашиот фантастичен град. Во нашиот прекрасен град. 50 мажи се појавија пред библиотеката, носејќи го знамето на Турчинот- светец. Некој извика „Расисти!“. Некој друг викна, „Исламофоби!“. Половина од мажите ја заобиколија жената. Почнаа да пцујат, да извикуваат „Ти не си Англичанка!“ „Врати се од кајшто си дошла!“. Сафија Кан беше дојдена само за да набљудува. Појде таму без никаква друга намера. Причека да види дали законот ќе си го направи своето. Полицајците стоеја и чекаа. Полицајците не мрднаа со прст. Сафија мрдна за да ја заштити вистината. Се смешкаше блажено, па не можеше да биде испровоцирана. Остана смирена, воопшто не се исплаши. Полицајците се размрдаа за да ја тргнат оттаму. На десничарот му пропадна денот. 8ми април, 2017 година, во нашиот фантастичен град. Сафија Кан со насмевка се соочи со десничарите.

8.

**ЕДИ**

„Не судам по бојата.“ „Сите животи се битни.“ Вака викаат луѓето. И сигурен сум дека ваквите изјави се добронамерни и полни љубезност, но мислам дека се дел од самиот проблем или барем придонес кон проблемот. Сакам свет во којшто луѓето ќе ја забележат бојата, каде што ќе забележат дека сите сме различни. Геј, стрејт, машки, женски, транс, црни, бели, кафени, розови и сите останати нијанси.

**ЏЕЈН**

Сите треба да се однесуваме кон другите онака како што би сакале некој да се однесува кон нас. А основата на сето тоа е љубовта.

**ГОРДОН**

А љубовта е се’.

**ЕЛИНОР**

Не можеме само да го поправиме системот во којшто учествуваме. Треба се’ да се срамни со земја и одново да се изгради, инаку како воопшто би можеле да се надеваме?

**ГОРДОН**

Сите сме луѓе и сите сме помоќни кога делуваме заедно.

**МЕЛ**

Потребно е да кажете, и тоа гласно, кога ќе просведочите нееднаквост во пракса.

**ГОРДОН**

„Бидете активни, а не активисти.“

**МЕЛ**

Докази и пријавување на несоодветно однесување од страна на оние коишто се платени да не’ заштитат.

**КЕТИ**

Гордејте се со минатото бидејќи тоа ве направило она што сте денес, дури и лошите работи.

**ДЕНИЗ**

Зборувавме, слушавме и рефлектиравме. Погледнавме слики кои прикажуваат предрасуди и угнетување. Се надевам дека нашата искреност и рефлексии пружаат оддишка и можеби, се надеваме, не’ предизвикуваат сите нас да водиме тешки разговори со другите и да се прашуваме самите себеси.

**ТОКВИР**

Животот е вистински. И соништата можат да бидат вистински . Љубовта е вистинска, затоа можеме да се надеваме на подобар свет. Љубовта ќе надвладее, ќе победи, таква и’ е природата. Само треба да веруваме во тоа и да живееме според тоа верување. Да не се плашиме. Промената е неизбежна. Дозволете да се промениме и ние и светот, на подобро.